**FACT Sheet**

**Statsstøtteregler og støttemuligheder i Interreg Deutschland-Danmark**

Herunder: støtte til private virksomheder

Medlemslandene i den Europæiske Union vil gerne undgå statslige indgreb, der virker konkurrenceforvridende. Derfor er såkaldt statslig støtte til erhvervsvirksomhed grundlæggende set ikke tilladt. Det tillades kun inden for særlige områder og under specielle omstændigheder. Interreg Deutschland-Danmark må også rette sig efter disse regler og forvisse sig om, at tildelingen af tilskud grundlæggende set er en mulighed.

Dette FACT Sheet giver et indblik i reglerne for støtte og forklarer de forskellige støttemuligheder og forudsætninger i programmet Interreg Deutschland-Danmark. Læs mere om dette i programmets håndbog og i vores FACT Sheet om private partnere i Interreg Deutschland-Danmark.

Mange af projekterne er irrelevante i statsstøtteretlig henseende på grund af den måde, som pro-grammet er indrettet på, og som følge af projektpartnernes aktiviteter, der er resultatet heraf. Alligevel vil der være visse tilfælde, hvor projektaktiviteterne og Interreg-tilskuddet berører statsstøttespørgsmålet. Det gælder især, når private partnere er involveret.

Det fremgår tydeligt af programteksten, at programmets partnere ønsker, at private virksomheder deltager, hvilket skal være med til at gøre projekterne under programmet så anvendelsesorienterede og praksisrelevante som muligt. Denne deltagelse er dog kun mulig, hvis man kan anvende en af de støttemuligheder, som EU giver mulighed for. Der er tale om undtagelsesbestemmelser, i henhold til hvilke statsstøtte bevidst tillades under specifikke betingelser. Der kan for økonomiske projektpartnere endvidere være andre væsentlige fordele forbundet med den tilladte støtte. Statsstøtterelevante aktiviteter må således generere indtægter, som ikke skal trækkes fra de samlede støtteberettigede udgifter (se håndbogen). Desuden kan projektpartnerne i disse tilfælde erhverve intellektuelle ejendomsrettigheder, og det er muligt at anmelde patenter.

Har du planer om at involvere private partnere, eller ser du af andre årsager, at dine planlagte pro-jektaktiviteter kan berøre statsstøttespørgsmålet, bedes du så tidligt som muligt tage fat i vores medarbejdere på Interreg-sekretariatet. Det er vanskeligt at undersøge disse aspekter og ikke altid muligt på kort tid.

1. **Hvad er statsstøtte?**

Artikel 107-109 i TEUF (traktat om Den Europæiske Unions funktionsmåde) indeholder regler for et principielt forbud mod statsstøtte, og der er også opført undtagelser herfor.

I programmet Interreg Deutschland-Danmark er tilskuddet i det hele taget kun støtterelevant, hvis der er tale om en virksomhed i konkurrenceretlig forstand. Opnår en sådan virksomhed en selektiv fordel som følge af et statsligt indgreb, der påvirker eller truer med at påvirker konkurrencevilkårene, og påvirker det samhandelen mellem medlemsstaterne, så er der tale om statsstøtte.

**Virksomheder i konkurrenceretlig forstand**

Det er ikke den retslige status, der er bestemmende, når en juridisk person eller enhed skal henføres under dette begreb. Det er alene typen af den aktivitet, der klassificeres som „økonomisk virksomhed“, der er afgørende. Derfor kan offentlige institutioner og organisationer i princippet også være virksomheder i konkurrenceretlig forstand. Det afgørende er, at der udbydes varer og tjenesteydelser på et bestemt marked. Man bør derfor altid spørge sig selv, om en privat virksomhed ville kunne udføre den pågældende aktivitet og modtage penge for det.

Der findes ikke noget positivkatalog over økonomisk virksomhed, men den konkurrenceretlige status som virksomhed falder under alle omstændigheder bort for typisk statslige handlinger, offentlig uddannelse, uafhængig forskning og til dels infrastruktur.

**Selektiv fordel, som i det mindste truer med at have konkurrenceforvridende virkning og påvirker samhandelen mellem medlemsstaterne**

Interreg Deutschland-Danmark betaler tilskud til projektpartnere til deres aktiviteter. Så snart partnerne er „virksomheder“ i ovennævnte forstand og opnår en fordel som følge af tilskuddet, som de ikke ville have haft uden støtten fra programmet, er der i reglen tale om statsstøtte.

1. **Interreg Deutschland-Danmark: undtagelser fra forbuddet mod statsstøtte (tilladt statsstøtte) og andre muligheder**

Hvis, betingelserne for statsstøtte er opfyldt, skal det undersøges, om der kan anvendes en undtagelse fra forbuddet mod statsstøtte, som er tilladt og anvendelig i programmet. Interreg Deutschland-Danmark arbejder med to væsentlige støttemuligheder: de minimis-støtte og gruppefritagelse.

**Mulighed for de minimis-støtte som følge af den generelle de minimis-forordning, (EU) 1407/2013**

I programmet yder Tyskland de minimis-støtte i medfør af den generelle de minimis-forordning.

En virksomhed kan over en periode af tre på hinanden følgende kalenderår maksimalt modtage 200.000 euro i de minimis-støtte. Projektpartnerne skal derfor i forbindelse med ansøgningsproceduren oplyse om mulig de minimis-støtte i de foregående to og det pågældende kalenderår.[[1]](#footnote-1) Da Tyskland tildeler de minimis-støtte i programmet, er det uden betydning hvis en partner tidligere har modtaget de minimis-støtte fra Danmark. Med henblik på beregningen er det bevillingstidspunktet for tidligere de minimis-støtte, der er afgørende, således som det fremgår af de minimis-erklæringerne. Denne fremgår af de minimis-erklæringerne, som alle støttemodtagere modtager ved tildelingen af en de minimis-støtte.

Støttesatsen svarer til støttesatserne i programmet på 60 % hhv. 75 % (for kultur- og turismeprojekter).

I forbindelse med de minimis-støtte defineres EN ENKELT virksomhed som begreb meget bredt og omfatter således alle enheder, som bliver kontrolleret af samme virksomhed (de jure eller de facto). De minimis-erklæringen skal f.eks. omfatte samtlige filialer af en virksomhed, så hvis andre filialer har opbrugt de minimis-rammen, kan der ikke ydes yderligere de minimis-støtte til andre filialer. Det samme gælder for universitetsinstitutter og -fakulteter. Se vores formular for de minimis-erklæringen for yderligere oplysninger.

**Støttemuligheder i den generelle gruppefritagelsesforordning (GBER), (EU) 651/2014**

Der kan også ydes statsstøtte i henhold til bestemte krav i gruppefritagelsesforordningen. Hvorvidt der i henhold til disse krav er mulighed for statsstøtte, afhænger i høj grad af, om din virksomhed kan klassificeres som SMV eller ej, og hvilket økonomisk område din aktivitet hører ind under.

Støtten gennem gruppefritagelsestilskud er i programmet begrænset til højst 300.000 euro pr. pro-jektpartner i et projekt. Støttesatserne i programmet varierer mellem 25-60 % alt afhængig af støttekategorien.

**Artikel 20 GBER – Støtte til små og mellemstore virksomheder**

Små og mellemstore virksomheders (SMV'ers) omkostninger ved samarbejde er støtteberettiget, såfremt aktiviteterne vedrører organisatorisk samarbejde, rådgivnings- og supportydelser. SMV-begrebet er defineret i bilag I til GBER. Støttesatsen udgør maksimalt 50 %.

**Artikel 25 GBER – Støtte til forskning, udvikling og innovation**

Enhver virksomhed i konkurrenceretlig forstand kan uagtet sin størrelse modtage støtte. Aktiviteten skal falde ind under en af følgende forskningskategorier: industriel forskning, eksperimentel forskning eller gennemførlighedsundersøgelser. Vær opmærksom på, at grundforskning ganske vist er opført i forordningen, men ikke er støtteberettiget i programmet. Støttesatserne varierer fra forskningskategori til forskningskategori og kan forhøjes alt afhængig af de øvrige projektpartnere eller yderligere aktiviteter.

**Artikel 31 GBER - Uddannelsesstøtte**

Uddannelsesaktiviteter kan også opnå tilskud der er statsstøtterelevante, hvis de vedrører aktiviteter, der ikke er lovbestemte eller på anden vis obligatoriske. Alle konkurrenceretlige virksomheder kan principielt modtage støtte.

F.eks. kan sprogkurser være støtteberettigede, men ikke nødvendige sikkerhedskurser. Vær opmærksom på, at aktiviteter i udvekslings- og uddannelsesudviklingsprojekter snarere vil skulle defineres under artikel 20 GBER. Støttesatsen udgør mellem 50-60 %.

Kontakt tidligst muligt medarbejderne på Interreg-sekretariatet. De kan hjælpe dig videre og oplyse dig om, hvilke oplysninger og dokumenter du skal indsende.[[2]](#footnote-2)

**Andre muligheder**

Hvis det viser sig, at aktiviteterne i dit projekt er støtterelevante, men de støttemuligheder, der er tilladt i programmet, ikke kan anvendes, skal der findes andre veje for projektet. Det er eventuelt også muligt at gennemføre projektet med vellykket resultat uden disse aktiviteter. Alternativt vil det ved yderligere tiltag eventuelt også være muligt at undgå støtterelevans. Hvis projektets fremskridt og resultater bliver gjort tilgængelige for alle potentielt interesserede markedsaktører gennem omfattende netværkspartnerskaber og publikationer/udgivelser, foreligger der muligvis ikke længere nogen fordel. I så fald vil det under alle omstændigheder være udelukket, at man selv kan erhverve rettigheder til projektresultaterne!

*Retligt grundlag:*

Traktaten om Den Europæiske Unions funktionsmåde, artikel 107-109; den generelle de minimis-forordning (EU) nr. 1407/2013; den generelle gruppefritagelsesforordning (EU) nr. 651/2014

**Kontaktoplysninger:**

Yderligere information om oplysningerne i dette Fact Sheet fås ved henvendelse til:

Lewe Kuhn, Projektkonsulent, Tlf. +45 76 63 82 31, E-Mail: lek@rsyd.dk

Antje Hellwig, Programme Manager, Tlf. +49 431 9905 2991, E-Mail: [antje.hellwig@ib-sh.de](mailto:antje.hellwig@ib-sh.de)

1. Det tilsvarende formular ”de minimis-erklæring” findes på vores hjemmeside. [↑](#footnote-ref-1)
2. Venligst læs også vores factsheet ”private partner”. [↑](#footnote-ref-2)